|  |
| --- |
| **BOSNA I HERCEGOVINA****FEDERACIJA BOSNE I HERCEGOVINE** **VLADA** |

**PRIJEDLOG**

**AUTENTIČNO TUMAČENJE ČLANA 78. ZAKONA O RADU**

(“Službene novine FBiH”, br. 26/16, 89/18 i 23/20 – Presuda Ustavnog suda Federacije Bosne i Hercegovine br. U-16/18)

­

**Sarajevo, decembar 2021. godine**

**PRIJEDLOG ZA DONOŠENJE AUTENTIČNOG TUMAČENJA**

 **PO SKRAĆENOM POSTUPKU**

Na osnovu člana 213., a u vezi sa članom 172. Poslovnika Predstavničkog doma Parlamenta Federacije BiH (“Službene novine Federacije BiH”, br. 69/07, 2/08 i 26/20) i člana 210., a u vezi s članom 164. Poslovnika o radu Doma naroda Parlamenta Federacije BiH (“Službene novine Federacije BiH”, br. 27/03, 21/09 i 24/20), Vlada Federacije BiH predlaže Parlamentu Federacije BiH donošenje autentičnog tumačenja člana 78. Zakona o radu po skraćenom postupku, obzirom da se ne radi o složenom i obimnom propisu.

Na osnovu člana 212. Poslovnika Predstavničkog doma Parlamenta Federacije Bosne i Hercegovine (“Službene novine Federacije BiH”, br. 69/07, 2/08 i 26/20) i člana 210. Poslovnika o radu Doma naroda Parlamenta Federacije Bosne i Hercegovine (“Službene novine Federacije BiH”, br. 27/03, 21/09 i 24/20), Parlament Federacije Bosne i Hercegovine je, na \_\_\_\_ sjednici Predstavničkog doma, održanoj \_\_\_\_\_\_\_\_ i na \_\_\_\_ sjednici Doma naroda, održanoj \_\_\_\_\_\_\_\_, donio

**AUTENTIČNO TUMAČENJE ČLANA 78. ZAKONA O RADU**

(“Službene novine Federacije BiH”, br. 26/16, 89/18 i 23/20 – Presuda Ustavnog suda Federacije Bosne i Hercegovine br. U-16/18)

1. Plaća radnika se utvrđuje i obračunava na osnovu kolektivnog ugovora, pravilnika o radu i ugovora o radu, odnosno drugih posebnih propisa. Međutim, jedino u slučaju da je iznos tako obračunate plaće niži od iznosa najniže plaće koju utvrđuje Vlada Federacije BiH po osnovu člana 78., stav (1) Zakona o radu, poslodavac je u obavezi obračunati i isplatiti tako utvrđenu najnižu plaću.
2. Osim u slučaju predviđenim tačkom 1, poslodavac ne može koristiti najnižu plaću koju utvrđuje Vlada Federacije BiH, kao ni bilo koju obračunsku jedinicu koja se izvede na osnovu tako utvrđene najniže plaće, za obračun plaće, naknade ili bilo kojeg drugog davanja radniku. Posebno se u pomenutu svrhu ne može koristiti najniža satnica koja bi se izračunala na osnovu tako utvrđene najniže plaće.
3. Autentično tumačenje predstavlja integralni dio teksta ovog zakona, te se shodno primjenjuje od stupanja na snagu Zakona o radu i bit će objavljeno u “Službenim novinama Federacije BiH”.

Broj:

Datum:

|  |  |
| --- | --- |
| PREDSJEDAVAJUĆI PREDSTAVNIČKOG DOMA PARLAMENTA FEDERACIJE BiHMirsad Zaimović | PREDSJEDAVAJUĆI DOMA NARODA PARLAMENTA FEDERACIJE BiH Tomislav Martinović |

**OBRAZLOŽENJE PRIJEDLOGA AUTENTIČNOG TUMAČENJA**

**ČLANA 78. ZAKONA O RADU**

**I. – USTAVNI OSNOV**

Ustavni osnov za donošenje ovog autentičnog tumačenja je sadržan u odredbama člana IV.A.20.(1)d), u vezi sa članovima III.2.e) i II.A.2.1) Ustava Federacije BiH. Parlament Federacije BiH je, u skladu sa ustavnim ovlaštenjima, donio Zakon o radu (“Službene novine Federacije BiH”, br. 26/16, 89/18 i 23/20 – Presuda Ustavnog suda Federacije BiH br. U-16/18) i jedino je tijelo koje može (autentično) tumačiti njegove odredbe.

**II. – RAZLOZI ZA DONOŠENJE AUTENTIČNOG TUMAČENJA**

Odredba člana 78. Zakona o radu glasi:

**Najniža plaća**

**Član 78.**

(1) Vlada Federacije utvrđuje najnižu plaću nakon konsultacija sa Ekonomsko-socijalnim vijećem.

(2) Najniža plaća određuje se na osnovu najniže cijene rada utvrđene kolektivnim ugovorom i pravilnikom o radu.

(3) Vlada Federacije će na prijedlog Federalnog ministarstva finansija u saradnji sa Federalnim zavodom za programiranje razvoja, a uz prethodne konsultacije sa Ekonomsko-socijalnim vijećem, donijeti propis kojim će propisati metodologiju izračuna i usklađivanja najniže plaće iz stava (1) ovog člana.

(4) Poslodavac ne može radniku obračunati i isplatiti plaću manju od plaće utvrđene kolektivnim ugovorom i pravilnikom o radu.

Osnovni razlog za donošenje autentičnog tumačenja jeste omogućavanje Vladi Federacije BiH da izvrši svoju obavezu iz člana 78. Zakona o radu i utvrdi najnižu plaću u Federaciji BiH. Jedina prepreka koja stoji na putu utvrđivanja najniže plaće jesu pojedina tumačenja člana 78. Zakona o radu, koja bi mogla dovesti do neželjene posljedice u vidu rasta svih plaća u javnom sektoru, prije svega javnim preduzećima, što nije i ne treba biti cilj utvrđivanja najniže plaće. Zbog toga se predlaže donošenje autentičnog tumačenja, kako bi se utvrdio pravilan smisao člana 78. Zakona o radu i izbjegla različita shvatanja njegovih odredbi.

Član 78. Zakona o radu propisuje mehanizam određivanja najniže plaće. On predviđa da će Vlada Federacije BiH donijeti propis kojim će propisati metodologiju izračuna i usklađivanja najniže plaće (stav (3)), na osnovu kojeg će plaću utvrđivati Vlada FBiH (stav (1)). Međutim, do zabune dovodi stav (2), koji propisuje da se najniža plaća određuje na osnovu najniže cijene rada, utvrđene kolektivnim ugovorom i pravilnikom o radu. Zakonom o radu se bliže ne pojašnjava pojam “najniže cijene rada”, niti se precizira u kakvoj tačno vezi isti stoji sa pojmom “najniže plaće”. Historijski, najniža plaća je u Federaciji BiH bila uređena koristeći najnižu satnicu kao osnovicu.

U praksi, granskim i pojedinačnim kolektivnim ugovorima se često utvrđuje način izračuna plaće radnika, pri čemu se za obračunski osnov uzima satnica. Ovo je posebno zastupljeno u granskim kolektivnim ugovorima u javnom sektoru. Kada su u pitanju granski kolektivni ugovori koje zaključuje Federacija BiH, satnice su sljedeće: elektroprivrede - 2,72 KM, željeznice - 2,35 KM, pošte - 2,60 KM i rudnici - 2,70 KM.

Satnica kao obračunska jedinica se u ovim kolektivnim ugovorima označava kao “najniža satnica”. Plaća radnika se izračunava po formuli satnica x koeficijent x mjesečni fond sati koje radnik provede obavljajući poslove radnog mjesta (koji iznosi, u prosjeku, 173,33 sata).

Usljed nejasnoća koje proizilaze iz člana 78. Zakona o radu, Vlada Federacije BiH se sve češće susreće sa tumačenjem sindikata iz javnog sektora po kojem “najniža neto satnica” u granskim kolektivnim ugovorima ne može biti niža od satnice izračunate na osnovu najniže plaće, a koju Vlada Federacije BiH utvrđuje po osnovu člana 78. Zakona o radu.

Na primjer, ukoliko bi Vlada Federacije BiH utvrdila najnižu plaću u iznosu od 550 KM, satnica izračunata na osnovu nje bi iznosila 3,17 KM (550 KM podijeljeno sa prosječnim mjesečnim fondom od 173,33 radna sata). U tom slučaju, tumačenjem koje sindikati u javnom sektoru zastupaju, ta bi se satnica morala primijeniti na sve potpisane granske kolektivne ugovore. Kad se izvrši usporedba, satnica od 3,17 KM iznosi značajno više od svih satnica u granskim kolektivnim ugovorima koje Vlada Federacije BiH zaključuje (radi se o povećanju od 16,50% do čak skoro 35%!). Primjenom tumačenja koje zastupaju sindikati u javnom sektoru, njihova nova “najniža neto satnica” bi iznosila upravo 3,17 KM i ona bi se primjenjivala na sve koeficijente i sve radnike u javnom preduzeću, što bi dovelo do ogromnog rasta svih plaća u javnim preduzećima, posebno onih koje su znatno više od najniže plaće.

Cilj koji Vlada Federacije BiH želi postići povećanjem najniže plaće jeste zaštita radnika koji obavljaju najmanje plaćene poslove, te podizanje standarda njihovog života, što je obaveza imajući u vidu rast bruto domaćeg proizvoda u proteklih šest godina (izuzevši 2020. godinu). To je mjera ekonomske politike koja nastoji uspostaviti bolje i pravednije odnose pri raspodjeli dohotka u društvu. Istovremeno, utvrđivanje najniže plaće svakako ne treba dovesti do rasta onih plaća koje su iznad tako utvrđene najniže plaće.

**III. – OBRAZLOŽENJE AUTENTIČNOG TUMAČENJA**

Tačkom 1. autentičnog tumačenja se tumači kada jedino može doći do primjene obračuna i isplate najniže plaće koju utvrđuje Vlada Federacije BiH, a to će biti samo u slučaju kada je plaća radnika, obračunata po osnovu kolektivnog ugovora, pravilnika o radu i ugovora o radu (odnosno, drugih relevantnih propisa), niža od najniže plaće. U tom slučaju, poslodavac je u obavezi isplatiti najnižu plaću koju utvrđuje Vlada Federacije BiH.

Tačkom 2. autentičnog tumačenja se dalje tumači da se, osim na način predviđen tačkom 1., najniža plaća, kao ni bilo koja obračunska jedinica koja se izvede na osnovu tako utvrđene najniže plaće (a posebno satnica), ne može koristiti kao obračunska jedinica za obračun plaće, naknade ili nekog drugog davanja radniku. Ovom tačkom se upravo precizira da se satnica koja se izračunava na osnovu najniže plaće ne može koristiti za obračun plaća, čime se štiti javni sektor u kojem se plaća izračunava množenjem satnice i koeficijenta. Upravo ova tačka onemogućava rast onih plaća u javnom sektoru koje su iznad najniže plaće koju utvrđuje Vlada Federacije, čime se ispunjava cilj donošenja autentičnog tumačenja.

Tačkom 3. je opisano dejstvo autentičnog tumačenja. Bez obzira na činjenicu da se autentično tumačenje primjenjuje i važi od dana primjene odnosne odredbe zakona za koju se autentično tumačenje i daje (u ovom slučaju, od dana primjene člana 78. Zakona o radu), važno je istaći da neće doći do nastupanja bilo kakvih retroaktivnih posljedica donošenjem autentičnog tumačenja, obzirom da obaveza Vlade Federacije BiH da utvrdi najnižu plaću, koja proizilazi iz člana 78. Zakona o radu, tek treba biti realizirana.

**IV. – FINANSIJSKA SREDSTVA**

Za provođenje autentično tumačenog člana 78. Zakona o radu nije potrebno osigurati dodatna finansijska sredstva u Budžetu Federacije BiH.